Grens.Pos - Nr 31 - 27 November 2020
29 November sal altyd onthou word as die datum waarop die 2020-Afrikaanse vertaling van die Bybel in gebruik geneem is. Lees wat die Bybelgenootskap daaroor sê.
Maak erns met die stryd teen geweld teen vroue en kinders - hier is 'n preekskets.
Sit die skelm wat jou uit jou geld wil konkel op sy plek.
Leraars kom en gaan.
Volg bekendstelling of Facebook
Nuwe Afrikaanse Bybelvertaling op 29 November in gebruik geneem
Na sowat 15 jaar se werk deur meer as 170 medewerkers is 'n nuwe Afrikaanse Bybelvertaling, Die Bybel: 2020-vertaling nou beskikbaar, sê die Bybelgenootskap in 'n mediabekendstelling.
Op Sondag, 29 November 2020 om 14:30 word 'n spesiale toewydingsgeleentheid in die Kopanong Kerk in Bloemfontein gehou. 'n Aantal vertalers, kerk- en Bybelgenootskapleiers sal onder streng COVID 19-regulasies byeenkom vir hierdie geleentheid. Prof Bernard Combrink, die projekleier, sal die diens waarneem. Die geleentheid sal direk op die Bybelgenootskap se YouTube-kanaal (Bible Society of South Africa) asook op die Facebook-blad, Die Bybel, uitgesaai word.
Hierdie vertaling is die vrug van 'n Bybelvertalingsprojek wat aangepak is op versoek van die kerke wat die Bybel in Afrikaans gebruik. Sowat 24 verskillende kerkgenootskappe was op een of ander manier by hierdie vertaling betrokke en dit is werklik histories 'n eerste. Dit is die eerste keer dat feitlik alle kerke wat die Bybel in Afrikaans gebruik, by 'n Bybelvertaling in Afrikaans betrokke is. Lees die volle bekendstelling hier.
Lees ook die Bybelgenootskap se jongste e-nuusbrief.
Ons is tans besig met die 16 dae van aktivisme teen geweld teen vroue en kinders. Ons rou oor hierdie geweld en ons bemagtig die samelewing om gepas op hierdie pes te reageer.
Ds Rethie van Niekerk het 'n preekskets en liturgie vir dié 16 dae geskryf aan die hand van Lukas 18:1-8, die gelykenis van die weduwee en die onregverdige regter. Maak gerus daarvan gebruik - klik hier.
Klik op die skakel hierbo om die video te sien wat die Taakspan van die Wes-Kaapse Sinode vrygestel het as deel van die 16 Dae Aktivisme-veldtog vir geen geweld teen vroue en kinders wat op 25 November 2020 begin het.
Bly 'n stappie voor skelmstreke met bankdienste
Daar is 'n opvallende toename in pogings om gebruikers te mislei om valslik geadverteerde dienste of goedere te koop, of om geld in vals bankrekenings te betaal. Baie van dié pogings kom so realisties voor, of speel in om die leser se poging om 'n meevallertjie te benut.
Veral met Swart Vrydag en die naderende Kerstyd lê die skurke op 'n skerm naby jou op loer.
Bedrieërs raak al hoe meer gesofistikeerd. Jy kan iets bona fide aankoop, maar word mislei om die geld in 'n verkeerde rekening te betaal. 'n Prokureursfirma is in die onlangse verlede so uitgevang en het die opbrengs op die verkoop van eiendom in 'n vervalste rekening betaal. Hulle het 'n e-pos, skynbaar van die egte kliënt, ontvang waarin die bankbesonderhede gewysig is.
Of jy kry 'n e-pos waarin jy meegedeel word jou bankrekening of jou e-posadres gaan verval tensy jy op hierdie aanhegsel klik om jou besonderhede op te dateer. 'n Vals webblad maak oop en jy tik jou e-posbesonderhede daarop in. Die skurk kan nou jou e-pos onderskep en namens jou e-pos aan iemand stuur.
ABSA het onlangs 'n handige gids gedeel waarin mens meer kan lees oor al die skelmstreke en hoe om 'n tree voor die bedrieër te bly. Klik hier.
Ds Johan Orsmond van die NG Gemeente Somerset-Oos het 'n beroep aanvaar na Riviersonderend. Hy lewer sy intreepreek aan die einde van Januarie 2021.
Ds Rethie van Niekerk het die beroep na Blouwaterbaai Familiekerk in Port Elizabeth aanvaar. Sy word in Januarie 2021 bevestig.